Kommissionens forordning (EF) nr. 1112/2001
af 6. juni 2001
om undtagelser fra Rådets forordning (EF, Euratom) nr. 58/97 for så vidt angår forsikringsstatistik
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF, Euratom) nr. 58/97 af 20. december 1996 om statistik over erhvervsstrukturer(1), ændret ved forordning (EF, Euratom) nr. 410/98(2), særlig artikel 12, nr. x), og
ud fra følgende betragtninger:
(1) I forordning (EF, Euratom) nr. 58/97 blev der fastlagt en fælles ramme for udarbejdelse af fællesskabsstatistikker om forsikringssektorens struktur, aktiviteter, resultater og konkurrenceevne i Fællesskabet.
(2) Ifølge artikel 11 i forordning (EF, Euratom) nr. 58/97 kan der i en overgangsperiode indrømmes undtagelser fra bestemmelserne i bilagene til nævnte forordning.
(3) Medlemsstaterne har anmodet om undtagelser fra visse bestemmelser i bilag 5 til forordning (EF, Euratom) nr. 58/97 for så vidt angår forsikringsstatistik i perioden 2000 til 2002. Disse undtagelser skal indrømmes, fordi dataindsamlingssystemerne i medlemsstaterne kræver yderligere tilpasninger.
(4) De i denne forordning fastsatte foranstaltninger er i overensstemmelse med udtalelse fra Udvalget for Det Statistiske Program -
UDSTEDT FØLGENDE FORORDNING:
Artikel 1
Der bevilges for referenceårene 2000 til 2002 undtagelser fra variablerne i bilag 5, afdeling 4, stk. 4, liste B, til forordning (EF, Euratom) nr. 58/97 således som anført i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. juni 2001.